อัญเชิญปลีฉัตรทองคำขึ้นประดิษฐานบนยอดพระธาตุช่อแฮ  เชิญนักท่องเที่ยวร่วมสมโภชปลายเดือนกรกฎาคมนี้
นายสมหวัง พ่วงบางโพ ผู้ว่าราชการจังหวัดแพร่ ร่วมพิธีอัญเชิญปลีฉัตรทองคำก้านวัชรวงกต ขึ้นประดิษฐานบนยอดพระธาตุช่อแฮ ซึ่งเป็นส่วนหนึ่งของการบูรณปฏิสังขรณ์องค์พระธาตุช่อแฮในกิจกรรมรวมพลคนปีขาล 2565 โดยได้ร่วมประกอบพิธีบวงสรวงปลีฉัตรทองคำก้านวัชรวงกตและเครื่องประกอบ ได้แก่ ปลียอดทองคำหนัก 8.88 กิโลกรัม ประดับด้วยอัญมณี เช่น เพชร  ทับทิม ไพลิน บุษราคัม เป็นต้น ประดับบนยอดพระบรมธาตุเจ้าช่อแฮ การบูรณะผิวปูนหุ้มทองจังโกและปิดทองคำเปลวทั้งองค์พระธาตุเจดีย์ การบูรณะและเพิ่มอัญมณี 7 ชนิดบนดอกหมากเบ็งทองคำจำนวน 128 ดอก ระฆังเงิน 28 ใบ พร้อมก้านแชวน ต้นหมากเงิน หมากทอง คนโทน้ำสรงจุ่ยเจียประดับทองคำ โคมไฟพลังแสงอาทิตย์จำนวน 58 ชุด การประดับบูชาพระธาตุด้วยดอกบัวสวรรค์ 10,000 ดอก  เครื่องสักการะบายศรีและเครื่องสังเวยต่างๆสำหรับปลีฉัตรทองคำก้านวัชรวงกต เป็นงานวิจิตรศิลป์ที่มีความศักดิ์สิทธิ์ มีความหมายที่ดีงามในทุกรายละเอียด ซึ่งทำด้วยทองคำแท้หนัก 8.88 กิโลกรัม พร้อมประดับอัญมณีเพชร พลอย เพทาย ทับทิม แก้วจอมขวัญ ยอดฉัตรแบ่งเป็น 2 ส่วน ด้านบนประดับท้าวจตุโลกบาลทั้ง 4 ทิศปกป้องพระธาตุ ด้านล่างใช้บรรจุพระธาตุและประดับด้วยพระพุทธรูปทองคำและเสือทองคำฉลุรอบองค์พระธาตุที่บูรณะใหม่ รวมช่อดอกฉัตรทองคำอีก 9 ชั้นที่เป็นของเดิม  พร้อมนำขึ้นประดับบนยอดพระธาตุช่อแฮผู้ว่าราชการจังหวัดแพร่ กล่าวว่า พร้อมต้อนรับนักท่องเที่ยว คณะศรัทธา เข้าสู่จังหวัดแพร่ ในปีแห่งการ “รวมพลคนปีขาล” และเชิญชวนร่วมงานสมโภชพระธาตุช่อแฮหลังการบูรณะเสร็จสิ้นและงานฉลอง 16 ปี พระอารามหลวง พร้อมทั้งการจัดงานมหกรรมวัฒนธรรมแห่งชาติ วิถีถิ่น วิถีไทย เฉลิมพระเกียรติพระบาทสมเด็จพระเจ้าอยู่หัว “ม่วนอ๊ก ม่วนใจ๋ เที่ยวไทยเมืองเหนือ งามเหลือชาติพันธุ์ นมัสการพระธาตุช่อแฮ” ระหว่างวันที่ 24-28 กรกฎาคม 2565 ซึ่งถือเป็นรวมพลังรวมจิตใจของคนเมืองแพร่ เพื่อเฉลิมพระเกียรติพระบาทสมเด็จพระเจ้าอยู่หัว ขอเชิญมาร่วมสักการบูชาองค์พระธาตุช่อแฮและประกาศความยิ่งใหญ่ของศิลปวัฒนธรรมภาคเหนือด้วย